Ο **Παύλος Χρηστίδης** (Αθήνα, 18 Απριλίου 1983) είναι Έλληνας πολιτικός και δικηγόρος. Είναι εκλεγμένος βουλευτής Β3΄ Νοτίου Τομέα Αθηνών με το ΠΑΣΟΚ-ΚΙΝΑΛ.

Την περίοδο 2015-2021 κατείχε τη θέση του Εκπροσώπου Τύπου του ΠΑΣΟΚ, ενώ το 2018-2021 την θέση του Εκπροσώπου Τύπου στο Κίνημα Αλλαγής. Επίσης, υπήρξε μέλος του δημοτικού συμβουλίου Ναυπλιέων την περίοδο 2014-2019.

Βιογραφικά στοιχεία
-------------------

Γεννήθηκε στις 18 Απριλίου 1983 στην Αθήνα. Μεγάλωσε στο Άργος και στο Ναύπλιο. Είναι πτυχιούχος της Νομικής Σχολής του Δημοκρίτειου Πανεπιστημίου Θράκης και από το 2009 εργάζεται αρχικά ως συνεργάτης και στη συνέχεια στο δικό του δικηγορικό γραφείο. Είναι παντρεμένος με την Νάντια Μητσάκου κι έχουν δύο κόρες.

### Πολιτική σταδιοδρομία

Τον Μάρτιο του 2013 εξελέγη γραμματέας της Νεολαίας ΠΑ.ΣΟ.Κ.. Το 2014 ήταν υποψήφιος στις ευρωεκλογές με την Ελιά. Στις αυτοδιοικητικές εκλογές εξελέγη δημοτικός σύμβουλος στον Δήμο Ναυπλιέων. Είναι μέλος της Κεντρικής Επιτροπής και του Εκτελεστικού Πολιτικού Συμβουλίου του Κινήματος Αλλαγής. Στις εθνικές εκλογές του 2019 ήταν τοποθετημένος στην τρίτη θέση του ψηφοδελτίου επικρατείας του Κινήματος Αλλαγής.

Στις 15 Οκτωβρίου 2021, κι ενώ είχε προηγηθεί, στις 12 Οκτωβρίου, η εισαγωγή της Φώφης Γεννηματά στο νοσοκομείο και η ανακοίνωσή της ότι αποσύρεται από την ανάδειξη προέδρου στο Κίνημα Αλλαγής, ο Χρηστίδης ανακοίνωσε την πρόθεσή του να είναι υποψήφιος στις εσωκομματικές εκλογές. Πέντε μέρες αργότερα είχε συγκεντρώσει και κατέθεσε 7.000 υπογραφές στήριξης της υποψηφιότητάς του. Έλαβε 3,25% στον πρώτο γύρο και δεν εξελέγη. 

Στις εκλογές του Μαΐου και του Ιουνίου 2023 εξελέγη βουλευτής στον Νότιο Τομέα Αθηνών με το ΠΑΣΟΚ-ΚΙΝΑΛ.

### Αρθρογραφία - παρεμβάσεις

Ο Παύλος Χρηστίδης παρεμβαίνει στα μέσα κοινωνικής δικτύωσης για θέματα επικαιρότητας και αρθρογραφεί κυρίως για θέματα διαγενεακής ισότητας, κοινωνικής δικαιοσύνης, γυναικείας χειραφέτησης και κλιματικής κρίσης. Την περίοδο της πανδημίας εισηγήθηκε την θεσμοθέτηση της "κοινωνικής φυσαλίδας" (social bubble) για συγκεκριμένες κατηγορίες πολιτών (μονογονεϊκές οικογένειες, ηλικιωμένους που διαβιούν μόνοι, κ.λπ).

Παραπομπές
----------

1. ↑  Ο 27χρονος Μανώλης Χριστοδουλάκης νέος γραμματέας του Κινήματος Αλλαγής- Εκπρόσωπος τύπου ο Παύλος Χρηστίδης Αρχειοθετήθηκε 2019-05-05 στο Wayback Machine. *Μεταρρύθμιση* 11 Απριλίου 2018.
2. ↑  Ποιοι εκλέγονται στη νέα Κεντρική Επιτροπή του ΚΙΝΑΛ Αρχειοθετήθηκε 2019-06-05 στο Wayback Machine. *ΣΚΑΪ* 1 Απριλίου 2019.
3. ↑  Νέο Εκτελεστικό Πολιτικό Συμβούλιο στο ΚΙΝΑΛ Αρχειοθετήθηκε 2019-04-20 στο Wayback Machine. *Ναυτεμπορική* 20 Απριλίου 2019.
4. ↑  «Τρίτος στο ψηφοδέλτιο Επικρατείας του ΚΙΝΑΛ ο Παύλος Χρηστίδης». *www.enikos.gr*. Ανακτήθηκε στις 1 Νοεμβρίου 2019.
5. ↑  «Εκλογές ΚΙΝΑΛ: Ο Παύλος Χρηστίδης ανακοίνωσε την υποψηφιότητά του». 15 Οκτωβρίου 2021. Ανακτήθηκε στις 9 Νοεμβρίου 2021.
6. ↑  Newsroom (26 Μαΐου 2023). «ΠΑΣΟΚ: Ο Ανδρουλάκης κρατά την έδρα στην Α΄Θεσσαλονίκης – Εκτός Βουλής ο Καστανίδης, εντός ο Χρηστίδης». *www.kathimerini.gr*. Ανακτήθηκε στις 26 Μαΐου 2023.
7. ↑  «Ποιοι βουλευτές εκλέγονται ανά κόμμα». *ΤΑ ΝΕΑ*. 25 Ιουνίου 2023. Ανακτήθηκε στις 27 Ιουνίου 2023.
8. ↑  Χρηστίδης, Παύλος (23 Ιουνίου 2021). «Ευτυχία χωρίς χειραφέτηση δεν υπάρχει». *Athens Voice*. Ανακτήθηκε στις 9 Νοεμβρίου 2021.
9. ↑  Χρηστίδης, Παύλος. «Φωτιά στα Γεράνεια όρη: Όχι άλλο κάρβουνο!». *iefimerida.gr*.
10. ↑  «Lockdown: Τι είναι το social bubble -Η πρόταση Χρηστίδη & η θετική αποδοχή». *aftodioikisi.gr*. 14 Νοεμβρίου 2020. Αρχειοθετήθηκε από το πρωτότυπο στις 15 Νοεμβρίου 2020. Ανακτήθηκε στις 9 Νοεμβρίου 2021.

Εξωτερικοί σύνδεσμοι
--------------------

* Προσωπική ιστοσελίδα του Παύλου Χρηστίδη